**З А П О В Е Д**

На основание чл. 5, т. 15 от Устройствения правилник на Министерството на правосъдието в съответствие с чл. 21 и във връзка с чл. 22 и чл. 23 от Конвенцията за защита на правата на човека и основните свободи, Препоръки 1295 (1996), 1429 (1999) и 1649 (2004) на Парламентарната асамблея на Съвета на Европа (ПАСЕ), Резолюции 1082 (1996), 1200 (1999), 1366 (2004), 1426 (2005), 1432 (2005), 1627 (2008), 1646 (2009), 1764 (2010), 1841 (2011), 2002 (2014) и 2248 (2018) на ПАСЕ и Резолюция CM/Res (2010)26 на Комитета на министрите на Съвета на Европа

**Н А Р Е Ж Д А М:**

1. Определям критериите, на които трябва да отговарят кандидатите за съдия в Европейския съд по правата на човека, наричан по-нататък ЕСПЧ, както следва:

а) да притежават високи морални качества според правилата за професионална етика и тези за съдебна етика на ЕСПЧ, включително независимост и безпристрастност;

б) да имат българско гражданство;

в) да имат завършено висше образование с придобита образователно-квалификационна степен „магистър“ по специалността „Право“. Кандидатите, завършили висше юридическо образование в чужбина, признато в Република България по предвидения ред, следва да имат придобита образователно-квалификационна степен, която съответства на „магистър“ по специалността „Право“;

г) да имат задълбочени познания за националната правна система и по международно публично право. Наличието на познания в областта на правата на човека e предимство;

д) да имат най-малко 15 години юридически стаж, част от които на длъжност съдия във Върховния касационен съд, Върховния административен съд или Конституционния съд, или да са юристи с призната компетентност и най-малко 15-годишен професионален опит.

е) да владеят във висока степен един от официалните езици на Съвета на Европа (английски или френски) и в достатъчна степен другия официален език, което да позволява пълноценното им участие в работата на ЕСПЧ;

ж) да не са осъждани на лишаване от свобода за умишлено престъпление, независимо от реабилитацията;

з) да не са навършили 65 години към 21 август 2023 г.;

и) да са в състояние, което позволява пълноценното осъществяване на правомощията на съдия.

1. Кандидатите подават заявление, в което се съдържа изричното им желание за участие в подбора. Към заявлението се прилагат:

а) автобиография по образец, утвърден с Резолюция 1646 (2009) на ПАСЕ съгласно Приложение № 1 към настоящата заповед. Автобиографията се представя на български език, както и на двата официални езика на Съвета на Европа - английски и френски;

б) копие от диплома за придобита образователно-квалификационна степен „магистър“ по специалността „Право“ – за кандидатите завършили в Република България и копие от диплома за придобита образователно-квалификационна степен, която съответства на „магистър“ по специалността „Право“ – за кандидатите, завършили в чужбина;

в) копие от документи, доказващи задълбочени познания в областите по т. 1, б. „г“ и съответно юридическия стаж, признатата компетентност и професионалния опит по т. 1, б. „д“ . За професионален опит се зачита и работата в областта на правата на човека в международни организации или чуждестранни институции, както и преподавателска или научна дейност;

г) копие от документи, удостоверяващи владеенето на английски или френски език, ако има такива. За висока степен на владеене на чужд език се счита представянето на един от следните документи: диплома за завършена образователно-квалификационна степен по съответния език от висше училище, диплома за завършена образователно-квалификационна степен в чуждестранно висше училище, когато обучението е било на френски или английски език, сертификат за владеене на съответния език на ниво С1 на Европейската езикова рамка. За достатъчна степен на владеене на чужд език се счита представянето на един от следните документи: диплома за завършено средно образование от гимназия с чуждоезиков профил – основен чужд език; диплома за завършено средно образование в чуждестранно училище, когато обучението е било на френски или английски език, сертификат за владеене на съответния език на ниво поне В2 на Европейската езикова рамка;

д) мотивационно писмо на български език;

е) декларация, че лицето е български гражданин;

ж) декларация по т. 1, б. „и“;

з) документи, доказващи други относими обстоятелства по преценка на кандидатите.

В случай, че бъде допуснат до събеседване, кандидатът представя документите в оригинал.

1. Процедурата по подбор на кандидати за съдия в ЕСПЧ включва следните основни етапи със съответните срокове:

а) публикуване на обявление за провеждане на процедура по подбор - до 13 януари 2023 г.;

б) подаване на заявление и документите по т. 2 – до 17 февруари 2023 г.;

в) допускане по документи на кандидатите, които отговарят на критериите по т. 1 – до 22 февруари 2023 г.;

г) писмен изпит по английски и френски език за удостоверяване на степента на владеене на съответния чужд език за кандидатите, които не са удостоверили владеенето на езика с документи по т. 2, б. „г“ – до 6 март 2023 г.;

д) публично събеседване, включително на английски и френски език, с издържалите писмения изпит по чужд език кандидати и с кандидатите, освободени от неговото полагане – до 14 март 2023 г.;

е) оценяване, класиране и обявяване на определените от Комисията кандидати в основен списък по азбучен ред и в резервен списък съобразно класирането – до 15 март 2023 г.;

ж) приемане на решение на Министерския съвет за одобряване на националните кандидати в основен и резервен списък – до 10 май 2023 г.

1. Обявлението за провеждане на процедура по подбор на кандидатите за съдия в ЕСПЧ, както и копие от настоящата заповед с приложенията към нея се публикуват на официалната интернет страница на Министерството на правосъдието (<https://www.justice.government.bg>), в Държавен вестник, в поне един национален всекидневник и в поне една специализирана интернет страница.
2. След публикуване на обявлението кандидатите подават заявлението и документите по т. 2, в срок до 17.00 ч. на 17 февруари 2023 г., в Центъра за административно обслужване на Министерството на правосъдието - гр. София, ул. „Славянска“ № 1 или по ел. поща на адрес: priemna@justice.government.bg
3. Комисията по провеждане на подбора се състои от нечетен брой членове – експерти по международно публично право, експерти в областта на правата на човека и експерти по английски и френски език. В състава на Комисията се включват най-малко съдия, хабилитиран преподавател по правни науки, експерт от дирекция „Права на човека“ в Министерството на външните работи, адвокат, представител на юридическо лице с нестопанска цел, осъществяващо дейност в областта на правата на човека, и по един преподавател във висше училище по английска и френска филология. Членовете на Комисията следва да владеят в достатъчна степен английски и френски език.

Министърът на правосъдието определя поименния състав на Комисията, включваща най-малко седем основни членове, в т. ч. нейния председател, и същия брой резервни членове. Членовете на Комисията попълват декларация за липса на личен интерес по образец съгласно Приложение № 2 към настоящата заповед.

Комисията заседава в пълен състав и приема решения с обикновено мнозинство. Решенията се оформят в протоколи, подписани от членовете на Комисията. При осъществяване на дейността си членовете на Комисията се съобразяват с изискванията, разписани в Препоръките, Резолюциите и Насоките на Съвета на Европа, както и докладите на Консултативната група от експерти по кандидатурите за избор на съдии в ЕСПЧ.

1. Комисията по провеждане на подбора:

а) разглежда заявленията, постъпили по реда и в срока, определени в т. 5 от настоящата заповед и допуска по документи кандидатите, които отговарят на критериите по т. 1, за което съставя протокол. Въз основа на този протокол Комисията изготвя списъци на допуснатите и недопуснатите кандидати, които се подписват от председателя. В списъка на недопуснатите кандидати се посочват причините за недопускането им, за които те биват незабавно уведомени. На недопуснатите кандидати се предоставя тридневен срок за отстраняване на нередностите. С изтичането на срока и след произнасяне от страна на Комисията по новопостъпилите допълнителни документи, списъците стават окончателни. Протоколът на Комисията с окончателните списъци на кандидатите се обявява по реда на т. 9;

б) провежда писмен изпит за проверка на езиковите знания на кандидатите по английски и френски език. Кандидатите, доказали висока или достатъчна степен на владеене на съответния език чрез посочените в т. 2, б. “г“ документи, не се явяват на писмен изпит.

Датата, часът и мястото на провеждане на изпита се обявяват по реда на т. 9.

Комисията изготвя по три варианта на езикови тестове съответно на английски и френски език.

След обявяване на началото на провеждане на изпита един от кандидатите изтегля чрез жребий по един вариант на тест на владеене съответно на английски и френски език и ги обявява на останалите явили се кандидати. За удостоверяване на наличието на различни варианти на тестовете пред кандидатите се отварят и останалите варианти. Изтеглените тестове се раздават на кандидатите на листове, върху които е поставен печатът на Министерството на правосъдието.

Кандидатите поставят попълнения от тях езиков тест в голям плик, а в малък плик запечатват лист с трите си имена и единния граждански номер. Запечатаният малък плик се поставя в големия плик, който също се запечатва от кандидатите и се предава на Комисията.

Комисията оценява явилите се кандидати с „издържал с висока степен“, „издържал с достатъчна степен“ или „неиздържал“. Оценяването се извършва по следния начин: Комисията отваря големия плик, поставя оценка на попълнения тест, след което отваря малкия плик и отбелязва оценката в списъка срещу името на кандидата. За резултатите от проведения изпит Комисията съставя протокол, който се обявява по реда на т. 9.

в) провежда събеседване с допуснатите до този етап от процедурата кандидати на български и, съответно, на английски и френски език. На събеседването се канят висши магистрати, Омбудсманът, съдии от Конституционния съд, представители на академичните среди, неправителствени организации, медии и други заинтересовани лица. Датата, часът и мястото на провеждане на събеседването се обявяват по реда на т. 9.

По време на събеседването председателят на Комисията кани всеки от кандидатите да направи кратко изложение за ролята на съдията в Европейския съд по правата на човека. След това на кандидата се задават въпроси по същество от членовете на Комисията. Поканените да присъстват лица могат да задават въпроси на кандидатите само чрез председателя на Комисията. След изслушване на всички явили се от допуснатите до този етап от процедурата кандидати, председателят на Комисията обявява събеседването за приключило и Комисията пристъпва към оценяване на кандидатите.

г) оценява представянето на кандидатите по време на събеседването по шестобалната система с точност до 0,5 единици. Всеки член на Комисията нанася в протокола своята оценка срещу името на явилия се кандидат. Окончателната оценка на всеки от кандидатите е средноаритметично число от сбора на оценките от събеседването на всички членове на Комисията;

д) класира кандидатите въз основа на окончателната оценка от събеседването;

е) изготвя основен списък по **азбучен ред с имената на първите трима класирани кандидати, получили най-висока оценка, измежду които има представители и на двата пола. Когато има кандидати с равни окончателни оценки, Комисията, след обсъждане, мотивирано класира кандидатите, като спазва** принципа за баланс на половете;

ж) спазвайки правилата по б. „д“ и „е“ Комисията класира и трима кандидати в резервен списък съгласно окончателните оценки;

з) изготвя протокол със списъците по букви „е“ и „ж“;

и) изпраща незабавно екземпляр от протокола, заедно с цялата документация по процедурата по подбора, на министъра на правосъдието.

1. Министърът на правосъдието:

а) публикува по реда на т. 9 протокола на Комисията със списъците на класираните кандидати;

б) изготвя проект на решение на Министерския съвет за одобряване на кандидатите за съдия в ЕСПЧ по основен и резервен списък и изпраща комплекта от документи за съгласуване по чл. 32 от УПМСНА;

в) внася документите по б. „б“ за одобрение в Министерския съвет.

1. Копие от настоящата заповед с приложенията към нея, протоколите на Комисията и всички съобщения във връзка с процедурата по подбор на кандидати за съдия в ЕСПЧ се поставят на таблото за обяви в Министерството на правосъдието - гр. София, ул. „Славянска“ № 1 и се публикуват на официалната интернет страница на министерството. Поставянето на таблото и публикуването на интернет страницата се считат за официално уведомяване на кандидатите.
2. Във всички публични документи кандидатите се представят с три имена. Членовете на Комисията и всички други лица, за които ще се публикува информация във връзка с процедурата по подбор, се представят с две имена и длъжност.

**МИНИСТЪР НА ПРАВОСЪДИЕТО**

**Приложения**:

1. Образец на автобиография на български, английски и френски език, утвърден с Резолюция 1646 (2009) на ПАСЕ;

2. Образец на декларация за липса на личен интерес.